Ježišov príchod predpovedali proroci dávno pred tým, ako sa narodil. V Starej zmluve sa nachádza asi 300 pomerne konkrétnych a detailných predpovedí o jeho narodení, živote, smrti aj zmŕtvychvstaní. Sú zaznamenané v knihách proroka Izaiáša, Zachariáša, Daniela a na iných miestach. Prorok Micheáš napríklad napísal: „Ty však, Betlehem, Efrata, hoci si najmenší medzi judskými rodinami, z teba mi vyjde ten, ktorý je určený za vládcu v Izraeli. Jeho pôvod je v dávnoveku, v odvekých časoch.“ (Micheáš 5, 1) Keďže boli tieto proroctvá zapísané stovky rokov pred narodením Ježiša rôznymi ľuďmi, je fascinujúce, že sa všetky naplnili s takou presnosťou v jedinej osobe.